Il-Kummissjoni Ewropea - Stqarrija għall-istampa Il-Baġit tal-UE: Programm ġdid tas-Suq Uniku li jagħti s-setgħa u jħares lill-Ewropej Brussell, is-7ta' gunju 2018 Il-programm il-ġdid se jsaħħaħ il-governanza tas-suq intern tal-UE. Se jappoġġa l-kompetittività tan-negozji – b'mod partikolari tal-SMEs – u se jippromwovi s-saħħa tal-bniedem, tal-annimali u tal- pjanti, u t-trattament xieraq tal-annimali, u jistabbilixxi l-qafas għall-finanzjament tal-istatistika Ewropea. Elżbieta Bieńkowska, il-Kummissarju għas-Suq Intern, l-Industrija, l-Intraprenditorija u l-SMEs, qalet: "Is-Suq Uniku huwa l-qalb ħajja tal-UE. Tul il-25 sena kemm ilu jeżisti, dan ħoloq benefiċċji enormi għaċ-ċittadini u n-negozji tal-UE. Biex is-Suq Uniku jibqa' jaqdi l-iskop tiegħu, jeħtiġilna nieħdu ħsiebu kif xieraq. Illum qed nipproponu programm ġdid biex ikompli jiżdied l-impatt pożittiv fuq l-Ewropej". Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet tgħid: "Jeħtieġ niżguraw li l-konsumaturi jkunu jistgħu jgawdu d-drittijiet tagħhom. Dan ifisser li nagħtuhom tagħrif prattiku fuq kwistjonijiet tal-konsumaturi u neliminaw il-prodotti perikolużi mis- suq. Dan hu dak li se jikseb il-programm tas-Suq Uniku. Għall-ewwel darba se nappoġġaw finanzjarjament ukoll il-proċeduri ta' rimedju kollettiv, kif ħabbarna fil-Patt il-Ġdid għall- Konsumaturi." Skont il-Kummissarju għas-Saħħa u s-Sikurezza Alimentari, Vytenis Andriukaitis: "Tassew kuntent li l-pilastru tas-sikurezza fl-ikel hu wieħed mill-benefiċjarji ewlenin tal-Programm il-Ġdid tas-Suq Uniku. Dan jagħraf l-importanza li niżguraw il-funzjonament bla xkiel tas-suq intern għall-prodotti tal-ikel, billi nevitaw u nissieltu l-mard tal-annimali u tal-pjanti li jista' jħalli konsegwenzi kbar fuq is-saħħa pubblika u l-ekonomija tal-UE. Se nkunu nistgħu nsaħħu aktar l-isforzi tagħna fl-oqsma tat- trattament xieraq tal-annimali, il-ħela tal-ikel u l-ġlieda kontra l-frodi." Il-Programm il-ġdid tas-Suq Uniku se jappoġġa: Il-ħarsien u l-għoti ta' setgħa lill-konsumaturi: Il-programm il-ġdid tas-Suq Uniku se jiggarantixxi l-infurzar tad-drittijiet tal-konsumaturi, jiżgura livell għoli ta' ħarsien tal- konsumaturi u s-sikurezza tal-prodotti, u jgħin lill-konsumaturi meta jkollhom xi diffikultà, ngħidu aħna waqt ix-xiri online. Dan jiffaċilita wkoll l-aċċess tal-konsumaturi għal rimedju, kif jipproponi l-Patt il-Ġdid għall-Konsumaturi. Il-kompetittività tan-negozji, l-aktar tal-SMEs: Filwaqt li ssejjes fuq is-suċċess tal- programm attwali għall-Kompetittività tal-Intrapriżi u l-Intrapriżi Żgħar u Medji (COSME), il- Kummissjoni qed tipproponi li jiżdied l-appoġġ lin-negozji żgħar biex ikabbru u jimirħu lil hinn mill-fruntieri. Livell għoli ta' saħħa tal-bnedmin, tal-annimali u tal-pjanti: Iċ-ċittadini tal-UE se jibqa' jkollhom aċċess għal ikel sikur u ta' kwalità tajba fis-Suq Uniku Ewropew integrat. Bil- programm il-ġdid, il-finanzjament se jsostni l-produzzjoni sikura tal-ikel, il-prevenzjoni u l- qerda tal-mard tal-annimali u tal-pesti tal-pjanti, u t-trattament aħjar tal-annimali fl-UE. Minbarra dan, se jippromwovi l-aċċess għas-suq fost il-produtturi tal-ikel tal-UE, jikkontribwixxi għall-esportazzjonijiet lejn il-pajjiżi terzi, u jagħti appoġġ qawwi lill-industrija agroalimentari bħala settur ewlieni tal-ekonomija tal-UE. Infurzar effettiv u l-aqwa standards: Il-programm se jsaħħaħ il-koperazzjoni bejn l-Istati Membri u l-Kummissjoni biex jiżgura li r-regoli tal-UE jiġu implimentati u infurzati kif xieraq. Il-programm se jappoġġa wkoll lill-organizzazzjonijiet Ewropej tal-istandardizzazzjoni biex jiżviluppaw standards aġġornati u validi għall-ġejjieni. Kompetizzjoni ġusta fl-era diġitali: Il-programm se jgħin lill-Kummissjoni biex tkompli ttejjeb l-għodod tal-IT u l-għarfien espert li tuża biex twettaq infurzar effettiv tar-regoli dwar il-kompetizzjoni fl-ekonomija diġitali (jiġifieri biex twieġeb għall-iżviluppi fis-suq bħall-użu tal- big data u l-algoritmi) kif ukoll biex iżżid il-koperazzjoni bejn il-Kummissjoni u l-awtoritajiet u l-qrati tal-Istati Membri. Statistika Ewropea ta' kwalità għolja: Il-programm se jipprovdi finanzjament lil istituti nazzjonali tal-istatistika biex jiġġeneraw u jxerrdu statistika Ewropea li tant hi indispensabbli biex jittieħdu ċerti deċiżjonijiet f'kull qasam ta' politika. Il-passi li jmiss Hemm bżonn jintlaħaq ftehim mingħajr dewmien dwar il-baġit fit-tul u kumplessiv tal-UE, u fuq il- proposti settorjali tiegħu, ħalli jkun żgurat li l-fondi tal-UE jibdew jiksbu r-riżultati fil-prattika malajr kemm jista' jkun. Dewmien bħalma ġara fil-bidu tal-perjodu baġitarju attwali 2014-2020 inaqqas l- assistenza finanzjarja u l-appoġġ tekniku mogħtija lill-SMEs, ixekkel azzjonijiet li jiżguraw is- sikurezza tal-ikel jew tal-prodotti, u jfixkel l-iżvilupp ta' standards ġodda. Ftehim fuq il-baġit fit-tul li jmiss fl-2019 jipprovdi għal tranżizzjoni bla xkiel mill-baġit fit-tul attwali (2014-2020) għall-baġit il-ġdid, u jiżgura l-prevedibbiltà u l-kontinwità tal-attivitajiet għall-ġid ta' kulħadd. Il-Kummissjoni qed tipproponi baġit ta' €4 biljun għall-Programm tas-Suq Uniku. Barra minn hekk, iż-€2 biljun li ġew allokati fil-Fond InvestEU, l-aktar fil-parti tiegħu ddedikata għall-Intrapriżi Żgħar u Medji, se jikkontribwixxu ferm għall-għanijiet tal-programm. Bis-Suq Uniku, iċ-ċittadini Ewropej huma liberi biex jivvjaġġaw, jistudjaw, jaħdmu, jgħixu u jibnu relazzjonijiet barra minn pajjiżhom. Jistgħu jixtru dak li jeħtieġu minn fejn iridu, u jgawdu għażla akbar u prezzijiet orħos. In-negozji Ewropej – kbar u żgħar – jistgħu jwessgħu l-bażi tal-klijenti tagħhom u jaqsmu prodotti u servizzi b'mod aktar faċli madwar l-UE. Fi ftit kliem, is-Suq Uniku hu l- aqwa assi tal-Ewropa biex jiġi ġġenerat it-tkabbir u titrawwem il-kompetittività tal-kumpaniji Ewropew fis-swieq globalizzati. Il-Programm il-ġdid tas-Suq Uniku jsegwi l-viżjoni tal-Kummissjoni għall-baġit fit-tul li jmiss, li ġie propost fit-2 ta' Mejju 2018. Hu programm modern, sempliċi u flessibbli li jikkonsolida firxa kbira ta' attivitajiet li qabel kienu ffinanzjati separatament, fi programm koerenti wieħed. Dan inaqqas l- irduppjar u jtejjeb il-koperazzjoni. Fl-aħħar nett, dan jiżgura l-kontinwità fit-twettiq effiċjenti tas- Suq Uniku fil-prattika, u jipprovdi valur aħjar għall-flus taċ-ċittadini tal-UE. Aktar informazzjoni Testi legali u skedi informattivi: Proposta għal Regolament Sommarju eżekuttiv Valutazzjoni tal-impatt Skeda informattiva: Is-Suq Uniku lil hinn mill-2020 Skeda informattiva b'eżempji ta' suċċess – 25 Sena tas-Suq Uniku Dikjarazzjoni konġunta fl-okkażjoni tal-25 anniversarju tas-Suq Uniku Ewropew Aktar informazzjoni fuq il-baġit tal-UE għall-futur tinsab hawn Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Ba_it_tal-UE__Programm__did_tas-Suq_Uniku_li_jag_ti_s-setg_a_u_j_ares_lill-Ewropej.pdf